b'\n_START_ARTICLE_\nFranc Horvat (slikar)\n_START_SECTION_\n\xc5\xbdivljenje\n_START_PARAGRAPH_\n\xc5\xbde leta 1886 ga najdemo v Gornikovi podobarski delavnici v Sv. Trojici, v letih 1889 do 1891 pa je delal pri lenar\xc5\xa1kem slikarju Martinu Pivcu. Po odslu\xc5\xbeeni voja\xc5\xa1ki obveznosti se je odpravil v Gradec k slikarskemu mojstru Achleitnerju, tam kon\xc4\x8dal obrtno \xc5\xa1olo ter leta 1895 za\xc4\x8del samostojno pot v Gornji Radgoni._NEWLINE_V letu 1898 je nekaj mesecev \xc5\xa1tudiral na likovni akademiji v Gradcu. Po prvi svetovni vojni in prevratu se je preselil v Maribor in tu imel slikarsko delavnico, kasneje pa kot dekorativni slikar delal tudi v Narodnem gledali\xc5\xa1\xc4\x8du._NEWLINE_Horvatova slikarska dela najdemo po \xc5\xa1tevilnih cerkvah po Avstriji, v hrva\xc5\xa1ki  Slavoniji, predvsem pa na \xc5\xa1ir\xc5\xa1em obmo\xc4\x8dju Slovenskih goric in Dravske doline. Nabo\xc5\xbene slike je delal kot freske ali zidne tempere, znanih pa je tudi nekaj oljnih portretov in tiho\xc5\xbeitij, s katerimi je uspe\xc5\xa1no sodeloval na prvi slovenski umetnostni razstavi v Ljubljani ter v dvajsetih letih 20. stl. na obrtnih rastavah v Mariboru. Umrl je leta 1944.'